《中秋见月寄子瞻》
宋代·苏辙

西风吹暑天益高，明月耿耿分秋毫。
彭城闭门青嶂合，卧听百步鸣飞涛。
使君携客登燕子，月色着人冷如水。
筵前不设鼓与钟，处处笛声相应起。
浮云卷尽流金丸，戏马台西山郁蟠。
杯中渌酒一时尽，衣上白露三更寒。
扁舟明日浮古汴，回首逡巡陵谷变。
河吞巨野入长淮，城没黄流只三版。
明年筑城城似山，伐木为堤堤更坚。
黄楼未成河已退，空有遗迹令人看。
城头见月应更好，河流深处今生草。
子孙幸免鱼鳖食，歌舞聊宽使君老。
南都従事老更贫，羞见青天月照人。
飞鹤投笼不能出，曾是彭城坐中客。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。